梅尧臣
潘歙州话庐山
潘侯话庐山，落落尤可伏。
初云江上来，远见云中瀑。
舍舟到云外，观瀑已岩麓。
往往逢平田，攒攒爱深木。
竹门悬径微，源水阴藤覆。
坐石浸两骹，炎肤起芒粟。
夕阳穿万峰，高下相出缩。
寻常杳不分，但被烟岚畜。
绝顶水底花，开谢向渊腹。
风力岂能加，日气岂能{左日右奥}。
揽之不可得，滴沥空在掬。
夜昏投僧居，孤灯望溪曲。
忽闻清磬音，渐近幽林屋。
止侯休多谈，已满我心目。
怀游二十年，梦寐今固熟。
何当借轻舠，一往如飞鹜。